**หลักการและเหตุผล**

**ประกอบข้อบัญญัติองค์การบริหารส่วนตำบลบ้านคู**

**เรื่อง การควบคุมการเลี้ยงหรือปล่อยสุนัขและแมว พ.ศ. ๒๕๖4**

**...............................................**

**หลักการ**

 เพื่อกำหนดหลักเกณฑ์เกี่ยวกับการควบคุมการเลี้ยงและปล่อยสุนัขและแมว เพื่อมิให้ก่อให้เกิดเหตุรำคาญและป้องกันโรคติดต่อจากสัตว์สู่คนในเขตองค์การบริหารส่วนตำบลบ้านคู จึงได้จัดทำข้อบัญญัติ

การควบคุมการเลี้ยงหรือปล่อยสุนัขและแมว พ.ศ. ๒๕๖๔

 **เหตุผล**

 ชุมชนในเขตองค์การบริหารส่วนตำบลบ้านคู เป็นชุมชนที่มีขนาดใหญ่มีการขยายตัวอย่างรวดเร็วและมีการเลี้ยงสุนัขและแมวเป็นจำนวนมาก ซึ่งในบางครั้งเจ้าของสุนัขและแมวยังไม่มีความตระหนักในเรื่องการดูแล รักษา เลี้ยงดูและการควบคุมการปล่อยสุนัขและแมว ซึ่งก่อให้เกิดปัญหาสุนัขกัดทำร้ายผู้อื่นที่มิใช่เจ้าของ หรืออาจเกิดโรคติดต่อจากสุนัขหรือแมวสู่คน เพื่อเป็นการดูแลรักษาสุขภาวะความเป็นอยู่ของประชาชนในเขตองค์การบริหารส่วนตำบลบ้านคู ให้ดีขึ้น ป้องกันและแก้ไขปัญหาที่เกี่ยวกับเหตุเดือดร้อนจากการเลี้ยงสัตว์ ควบคุมโรคระบาด มลภาวะและสภาพแวดล้อมเป็นพิษ และกำหนดมาตรการในการควบคุมการเลี้ยงหรือปล่อยสุนัขและแมว ให้สอดคล้องกับพระราชบัญญัติการสาธารณสุข พ.ศ. ๒๕๓๕ ให้กระทำได้โดยการตราเป็นข้อบัญญัติ องค์การบริหารส่วนตำบลบ้านคู จึงขอเสนอข้อบัญญัติ เรื่อง การควบคุมการเลี้ยงหรือปล่อยสุนัขและแมว พ.ศ. ๒๕๖๔ ต่อสภาองค์การบริหารส่วนตำบลบ้านคู และนายอำเภอนาโพธิ์ เพื่อพิจารณาให้ความเห็นชอบ ให้ใช้บังคับตราเป็นข้อบัญญัติองค์การบริหารส่วนตำบลบ้านคู ต่อไป จึงได้ตราข้อบัญญัตินี้ขึ้น

**ข้อบัญญัติองค์การบริหารส่วนตำบลบ้านคู**

**เรื่อง การควบคุมการเลี้ยงหรือปล่อยสุนัขและแมว**

**พ.ศ. ๒๕๖๔**

............................................................

 โดยที่เห็นเป็นการสมควรตราข้อบัญญัติองค์การบริหารส่วนตำบลบ้านคู ว่าด้วยการควบคุมการเลี้ยงหรือปล่อยสุนัขและแมว

 อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕ ) พ.ศ. 25๔๖ ประกอบกับมาตรา 29 และมาตรา ๓๐ แห่งพระราชบัญญัติการสาธารณสุข พ.ศ. 2535 องค์การบริหารส่วนตำบลบ้านคู โดยความเห็นชอบของสภาองค์การบริหารส่วนตำบลบ้านคู และนายอำเภอ นาโพธิ์ จึงตราข้อบัญญัติไว้ ดังต่อไปนี้

 ข้อ 1 ข้อบัญญัตินี้เรียกว่า “ข้อบัญญัติองค์การบริหารส่วนตำบลบ้านคู เรื่อง การควบคุมการเลี้ยงหรือปล่อยสุนัขและแมว พ.ศ. ๒๕๖๔”

 ข้อ 2 ข้อบัญญัตินี้ให้ใช้บังคับในเขตองค์การบริหารส่วนตำบลบ้านคู ตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ 3 บรรดาระเบียบ ข้อบังคับ ประกาศ หรือคำสั่งอื่นใดในส่วนที่ได้กำหนดไว้แล้วในข้อบัญญัตินี้ ซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

 ข้อ 4 ข้อบัญญัตินี้ มิให้ใช้บังคับแก่สัตว์ของทางราชการ

 ข้อ 5 ในข้อบัญญัตินี้

 “ สัตว์ ” หมายถึง สุนัขและแมว

 “ การจดทะเบียน” หมายถึง การออกใบรับรองรูปพรรณสัณฐานและหรือการทำเครื่องหมายระบุตัวสุนัขหรือแมว วิธีอื่นใดที่องค์การบริหารส่วนตำบลกำหนด

 “ การขึ้นทะเบียน” หมายถึง การนำเอกสารเกี่ยวกับสุนัขหรือแมวที่จดทะเบียนไว้แล้ว แจ้งต่อเจ้าหน้าที่เพื่อบันทึกรายละเอียดรูปพรรณสัณฐาน และทำบัตรประจำตัวสุนัขหรือแมวตามแบบ ท้ายข้อบัญญัตินี้

 “ เจ้าของสุนัขหรือแมว” หมายถึง ผู้ครอบครองสุนัขหรือแมวหรือผู้ให้อาหารสุนัขหรือแมวเป็นประจำ

 “ การปล่อยสุนัขหรือแมว” หมายถึง การสละการครอบครองหรือปล่อยให้อยู่นอกสถานที่เลี้ยงโดยปราศจากการควบคุม

 “ เขตควบคุมการเลี้ยงสัตว์” หมายถึง เขตที่เจ้าของบ้านหรือเจ้าของสัตว์ที่เจ้าบ้านยินยอมให้สัตว์พักอาศัยต้องนำสัตว์ไปขึ้นทะเบียนและปฏิบัติตามข้อบัญญัตินี้

 “สถานที่เลี้ยงสัตว์” หมายถึง กรง ที่ขัง หรือที่เลี้ยงอื่นที่มีการควบคุมของเจ้าของสัตว์

 “ที่หรือทางสาธารณะ” หมายถึง สถานที่หรือทางซึ่งไม่ใช่เป็นของเอกชนและประชาชนสามารถใช้ประโยชน์หรือใช้สัญจรร่วมกันได้

 “สิ่งปฏิกูล” หมายถึง อุจาระหรือปัสสาวะและสิ่งอื่นใดซึ่งเป็นสิ่งโสโครกมีกลิ่นเหม็น

 “ สุนัขควบคุมพิเศษ” หมายถึง

1. สุนัขสายพันธ์ที่ดุร้าย เช่น ลอตไวเลอร์ (Rottweiller) พิทบูลเทอเรีย(pitbull terrier) บูลเทอเรีย(bullterrier) สเตฟฟอร์ดเชอร์บูลเทอเรีย(Staffordshire bullterrier) และสายพันธุ์อื่นที่มีลัษณะคล้ายกันหรือที่องค์การบริหารส่วนตำบลประกาศกำหนด
2. สุนัขที่มีประวัติทำร้ายคน หรือพยายามทำร้ายคน โดยมีหลักฐานการแจ้งความต่อเจ้าหน้าที่ตำรวจ
3. สุนัขที่มีพฤติกรรมไล่ทำร้ายคนหรือสัตว์ โดยปราศจากการยั่วยุ

 “องค์การบริหารส่วนตำบล” หมายถึง องค์การบริหารส่วนตำบลบ้านคู

 “เจ้าพนักงานท้องถิ่น” หมายถึง นายกองค์การบริหารส่วนตำบลบ้านคู

 “พนักงานเจ้าหน้าที่” หมายถึง ข้าราชการหรือพนักงานส่วนท้องถิ่นซึ่งได้รับแต่งตั้งจากเจ้าพนักงานท้องถิ่นเพื่อปฏิบัติการให้เป็นไปตามข้อบัญญัตินี้

 “เจ้าพนักงานสาธารณสุข” หมายถึง เจ้าพนักงานซึ่งได้รับแต่งตั้งให้ปฏิบัติการตามพระราชบัญญัติการสาธารณสุข พ.ศ. 2535

 ข้อ 6 ให้นายกองค์การบริหารส่วนตำบลบ้านคู รักษาการตามข้อบัญญัตินี้ และให้มีอำนาจออกกฏ ระเบียบ คำสั่ง ประกาศ และข้อบังคับ เพื่อปฏิบัติการให้เป็นไปตามข้อบัญญัตินี้

**หมวด 1**

 **บททั่วไป**

ข้อ 7 ให้องค์การบริหารส่วนตำบลบ้านคู เป็นเขตควบคุมการเลี้ยงสัตว์หรือปล่อยสัตว์

 ข้อ 8 ห้ามมิให้ผู้ใดปล่อยสัตว์ในที่หรือทางสาธารณะ หรือในที่อื่นใดที่เจ้าพนักงานท้องถิ่นกำหนดโดยเด็ดขาด

**หมวด 2**

**การจดทะเบียนสุนัขและแมว**

 ข้อ 9 ในการจดทะเบียนสัตว์ ให้เจ้าของบ้านหรือเจ้าของสัตว์ นำสัตว์ที่มีอายุตั้งแต่ 60 วันขึ้นไป ยื่นคำขอใบรับรองการจดทะเบียนและขึ้นทะเบียนสัตว์ต่อพนักงานเจ้าหน้าที่ ที่สำนักปลัดองค์การบริหารส่วนตำบลบ้านคู หรือสถานที่ใดตามที่เจ้าพนักงานท้องถิ่นกำหนด

ข้อ 10 แบบใบรับรองการจดทะเบียนสัตว์ให้เป็นไปตามแบบที่องค์การบริหารส่วนตำบลบ้านคูกำหนด (แบบที่ ๑) และแบบคำขอขึ้นทะเบียนสัตว์ให้เป็นไปตามแบบที่ องค์การบริหารส่วนตำบลบ้านคูกำหนด (แบบที่ ๒)

ข้อ 11 ในกรณีที่มีการเปลี่ยนแปลงรายละเอียดที่ได้ขึ้นทะเบียนไว้แล้ว ให้เจ้าของบ้านหรือเจ้าของสัตว์มีหน้าที่ต้องแจ้งการเปลี่ยนแปลงพร้อมหลักฐานที่เกี่ยวข้องต่อพนักงานเจ้าหน้าที่ตามแบบที่เจ้าพนักงานท้องถิ่นกำหนด ภายใน 30 วัน นับแต่วันที่เกิดการเปลี่ยนแปลงเพื่อปฏิบัติการตามอำนาจหน้าที่ต่อไป

 ข้อ 12 ในกรณีที่มีการเปลี่ยนแปลงถิ่นที่อยู่ของสัตว์ ที่พักอาศัยของสัตว์หรือเจ้าของสัตว์ที่ได้ขึ้นทะเบียนไว้แล้ว ให้เจ้าของสัตว์ มีหน้าที่ต้องแจ้งการเปลี่ยนแปลงพร้อมหลักฐานที่เกี่ยวข้องต่อพนักงานเจ้าหน้าที่ตามแบบที่องค์การบริหารส่วนตำบลบ้านคูกำหนด (แบบที่ ๓,๔,๕) แล้วแต่กรณี ภายใน 30 วัน นับแต่วันที่เกิดการเปลี่ยนแปลงเพื่อปฏิบัติการตามอำนาจหน้าที่ต่อไป

 ข้อ 13 ในกรณีที่สัตว์ตาย เจ้าของบ้านหรือเจ้าของสัตว์มีหน้าที่ต้องแจ้งการตายต่อพนักงานเจ้าหน้าที่ ตามแบบที่องค์การบริหารส่วนตำบลบ้านคูกำหนด (แบบที่ ๖) ภายใน 30 วัน นับแต่วันที่สัตว์ตายเพื่อปฏิบัติการตามอำนาจหน้าที่ต่อไป

ข้อ 14 ในกรณีที่สัตว์หายหรือได้พบสัตว์ที่หายแล้ว เจ้าของบ้านหรือเจ้าของสัตว์มีหน้าที่ต้องแจ้งการหายหรือพบสัตว์ที่หายต่อพนักงานเจ้าหน้าที่ตามแบบเจ้าพนักงานท้องถิ่นกำหนด ภายใน 30 วัน นับแต่วันที่สัตว์หายหรือพบสัตว์ที่หายเพื่อปฏิบัติการตามอำนาจหน้าที่ต่อไป

 ข้อ 15 เมื่อบัตรประจำตัวสัตว์สูญหาย (คลสม.1) ถูกทำลาย หรือชำรุดในสาระสำคัญ ให้เจ้าของสัตว์แจ้งต่อพนักงานเจ้าหน้าที่เพื่อทำบัตรประจำตัวสัตว์ใหม่ตามแบบเจ้าพนักงานท้องถิ่นกำหนด

ข้อ 16 ในกรณีที่สุนัขที่ไม่ใช่สุนัขควบคุมพิเศษทำร้ายคนหรือพยายามทำร้ายคน ให้เจ้าของสุนัขแจ้งต่อพนักงานเจ้าหน้าที่เพื่อเปลี่ยนสาระสำคัญของบัตรประจำตัวสุนัข

 ในกรณีที่สัตว์ทำร้ายคน ให้เจ้าของสัตว์แจ้งต่อพนักงานเจ้าหน้าที่โดยเร็วเพื่อดำเนินการตามอำนาจหน้าที่ต่อไป

 ข้อ 17 การแจ้งตามข้อ 11 ข้อ 12 ข้อ 13 ข้อ 14 ข้อ 15 และข้อ 16 เจ้าของบ้านหรือเจ้าของสัตว์อาจแจ้งทางไปรษณีย์ลงทะเบียนหรือโดยวิธีอื่นก็ได้ ทั้งนี้ตามหลักเกณฑ์ที่เจ้าพนักงานท้องถิ่นกำหนด

**หมวด 3**

**การควบคุมการเลี้ยงสุนัขและแมว**

 ข้อ 18 ในการเลี้ยงสัตว์ ให้เจ้าของสัตว์มีหน้าที่ต้องปฏิบัติต่อไปนี้

 (1) ต้องนำสัตว์ที่มีอายุระหว่าง 2 - 4 เดือน ไปฉีดวัคซีนป้องกันโรคพิษสุนัขบ้าเป็นครั้งแรกและต้องนำสัตว์ไปฉีดวัคซีนครั้งต่อไปตามที่กำหนดในใบรับรองการฉีดวัคซีน

 (2) จัดสถานที่เลี้ยงตามความเหมาะสมของสัตว์ โดยมีขนาดเพียงพอแก่การดำรงชีวิตของสัตว์มีแสงสว่างและการระบายอากาศที่เพียงพอ มีระบบการระบายน้ำและการกำจัดสิ่งปฏิกูลให้ถูกสุขลักษณะ ทั้งนี้ตามหลักเกณฑ์ที่เจ้าพนักงานท้องถิ่นกำหนด

 กรณีเป็นสุนัขควบคุมพิเศษจะต้องเลี้ยงในสถานที่ หรือกรงที่สุนัขไม่สามารถเข้าถึง บุคคลภายนอกได้ และมีป้ายเตือนให้ระมัดระวังโดยสามารถสังเกตเห็นได้อย่างชัดเจน

 (3) ต้องเลี้ยงสัตว์เฉพาะในบ้านตามที่ได้ขึ้นทะเบียนไว้และควบคุมสัตว์มิให้ออกจาก สถานที่เลี้ยงโดยปราศจากการควบคุม

 (4) ควบคุมดูแลสัตว์มิให้ก่อเหตุเดือดร้อนรำคาญแก่ผู้อื่น

 (5) รักษาสถานที่เลี้ยงสัตว์ให้สะอาดอยู่เสมอ จัดเก็บสิ่งปฏิกูลให้ถูกสุขลักษณะเป็นประจำไม่ปล่อยให้เป็นที่สะสมหมักหมม จนเกิดกลิ่นเหม็น หรือแหล่งเชื้อโรคที่เป็นอันตราย

 (6) ต้องรับผิดชอบต่อความเป็นอยู่ของสัตว์ให้ดำรงชีวิตอยู่อย่างปกติ หากเจ้าของสัตว์ไม่สามารถเลี้ยงดูสัตว์ได้เป็นการชั่วคราว ต้องจัดให้มีผู้ดูแลความเป็นอยู่ของสัตว์ให้เป็นปกติ

 (7) จัดให้มีการสร้างภูมิคุ้มกันโรคในสัตว์เพื่อป้องกันอันตรายจากโรคที่เป็นอันตรายเฉพาะสัตว์เองหรือโรคที่เป็นอันตรายจากสัตว์สู่คน

 (8) ปฏิบัติการอื่นใดตามคำแนะนำของเจ้าพนักงานสาธารณสุขหรือเจ้าพนักงานท้องถิ่น

 ข้อ 19. ห้ามมิให้เจ้าของสัตว์แสดงเครื่องหมายว่าฉีดวัคซีน โดยยังไม่ได้ฉีดวัคซีนตามที่กำหนด

 ข้อ 20 ให้เจ้าของสัตว์มีหน้าที่ต้องกำจัดสิ่งปฏิกูลอันเกิดจากสัตว์ของตนในที่หรือทางสาธารณะหรือในสถานที่อื่นใดในเขต องค์การบริหารส่วนตำบลบ้านคู

ข้อ 21 เจ้าของสัตว์ที่ไม่ประสงค์จะเลี้ยงสัตว์อีกต่อไป ต้องมอบสัตว์พร้อมบัตรประจำตัวสัตว์ให้กับผู้ประสงค์จะเป็นเจ้าของสัตว์รายใหม่ และผู้เป็นเจ้าของสัตว์รายใหม่ต้องแจ้งต่อพนักงานเจ้าหน้าที่ ภายใน 30วัน นับแต่วันรับมอบสัตว์เจ้าของสัตว์รายใหม่ต้องเป็นบุคคลผู้ที่ยินยอมรับด้วยความเต็มใจและมีความพร้อมต่อการเลี้ยง มีจิตใจรักสัตว์ ไม่นำสัตว์ไปทรมานหรือฆ่าหรือกระทำการอื่นใดอันมีลักษณะเป็นการทรมานสัตว์

ข้อ 22 เมื่อมีกรณีสงสัยหรือพบว่าสัตว์ที่ตนเลี้ยงไว้มีอาการโรคพิษสุนัขบ้า อาการดุร้าย วิ่งเพ่นพ่าน กัดสิ่งที่ขวางหน้า หรือเซื่องซึม ซุกตัวในที่มืด ปากอ้าลิ้นห้อยแดงคล้ำ น้ำลายไหล เดินโซเซ ตัวแข็ง ขาอ่อนเปลี้ย เจ้าของสัตว์มีหน้าที่ต้องแจ้งต่อพนักงานเจ้าหน้าที่ ภายใน 24 ชั่วโมง

ข้อ 23 เมื่อสัตว์กัดหรือทำร้ายบุคคลใด ให้เจ้าของที่เป็นผู้ครอบครองสัตว์จับสัตว์นั้นกักขังไว้เพื่อสังเกตอาการไม่น้อยกว่า 10 วัน และแจ้งให้พนักงานเจ้าหน้าที่ หรือสัตวแพทย์ของสำนักงานปศุสัตว์อำเภอดำเนินการตามระเบียบกฎหมายต่อไป

ข้อ 24 เมื่อสัตว์ตาย ด้วยเหตุตามข้อ 22 หรือสงสัยจะเป็นโรคพิษสุนัขบ้าเจ้าของสัตว์ต้องตัดหัวสัตว์นั้นบรรจุใส่ถุงพลาสติกแล้วนำไปแช่น้ำแข็งหรือปฏิบัติตามคำแนะนำของพนักงานเจ้าหน้าที่หรือ สัตวแพทย์ของสำนักงานปศุสัตว์อำเภอนาโพธิ์แล้วนำส่งให้องค์การบริหารส่วนตำบลหรือสำนักงานปศุสัตว์อำเภอ นาโพธิ์เพื่อตรวจหาเชื้อพิษสุนัขบ้าและดำเนินการตามระเบียบกฎหมายต่อไป

ข้อ 25 เมื่อสัตว์ตาย เจ้าของสัตว์จะต้องกำจัดซากสัตว์ให้ถูกสุขลักษณะเพื่อป้องกันมิให้เป็นแหล่งเพาะเชื้อโรค เพาะพันธุ์แมลงหรือพาหะนำโรคโดยวิธีที่ไม่ก่อเหตุรำคาญและไม่ให้เกิดการปนเปื้อนในแหล่งน้ำ

 ข้อ 26 เมื่อสัตว์ที่เลี้ยงไว้ มีอาการโรคพิษสุนัขบ้าหรือเป็นโรคพิษสุนัขบ้าหรือถูกสุนัขบ้ากัด เจ้าของสัตว์มีหน้าที่ต้องแจ้งต่อพนักงานเจ้าหน้าที่หรือทำลายหรือกักขังสัตว์นั้น แล้วแต่กรณี

 ข้อ 27 เจ้าของสัตว์หรือบุคคลอื่นใดมีหน้าที่ต้องอำนวยความสะดวกหรือไม่กระทำการใดอันเป็นการขัดขวางการจับกุมสัตว์ที่ไม่มีเจ้าของในที่สาธารณะหรือสอบถามข้อมูลหรือตรวจสัตว์ที่สงสัยว่าจะเป็นโรคพิษสุนัขบ้าหรือทำลายสัตว์ที่เป็นโรคพิษสุนัขบ้า

 ข้อ 28 เมื่อมีประกาศเขตโรคระบาดโรคพิษสุนัขบ้าหรือประกาศเขตโรคระบาดโรคพิษสุนัขบ้าชั่วคราว ห้ามมิให้ผู้ใดเคลื่อนย้ายสัตว์หรือซากสัตว์ภายใน และเข้า-ออก ในเขต องค์การบริหารส่วนตำบลบ้านคูเว้นแต่ได้รับอนุญาตเป็นหนังสือจากสัตวแพทย์ของสำนักงานปศุสัตว์อำเภอ หรือเจ้าพนักงานท้องถิ่น

**หมวด 4**

**การนำสัตว์ออกนอกสถานที่เลี้ยง**

ข้อ 29 ผู้ใดนำสัตว์ออกนอกสถานที่เลี้ยง ต้องปฏิบัติดังต่อไปนี้

(1) พกบัตรประจำตัวสัตว์และแสดงบัตรประจำตัวสัตว์เมื่อพนักงานเจ้าหน้าที่

เจ้าพนักงานสาธารณสุข หรือเจ้าพนักงานท้องถิ่นเรียกตรวจ

 (2) ควบคุมสัตว์ด้วยอุปกรณ์ที่แข็งแรงพอที่จะหยุดยั้งมิให้สัตว์ทำร้ายผู้อื่นหรือทำความเสียหายแก่สิ่งของสาธารณะหรือของผู้อื่นได้อย่างทันท่วงที

 (3) กรณีที่เป็นสุนัขควบคุมพิเศษ ต้องสวมใส่อุปกรณ์ครอบปากและสายลากจูงที่แข็งแรงและจับสายลากจูงสุนัขห่างจากตัวสุนัขไม่เกิน 50 เซนติเมตร

 ข้อ 30 ห้ามบุคคลอายุต่ำกว่า 15 ปี หรือเกินกว่า 70 ปี นำสุนัขควบคุมพิเศษออกนอกเขตองค์การบริหารส่วนตำบลบ้านคู

**หมวด 5**

**อำนาจหน้าที่ของพนักงานเจ้าหน้าที่ เจ้าพนักงานท้องถิ่น**

**และเจ้าพนักงานสาธารณสุข**

ข้อ 31 เพื่อปฏิบัติการให้เป็นไปตามข้อบัญญัตินี้ ให้เจ้าพนักงานท้องถิ่นและเจ้าพนักงานสาธารณสุข มีอำนาจดังต่อไปนี้

 (1) มีหนังสือเรียกบุคคลใด ๆ มาให้ถ้อยคำหรือแจ้งข้อเท็จจริง หรือทำคำชี้แจงเป็นหนังสือ หรือให้ส่งเอกสารหลักฐานใดเพื่อตรวจสอบ หรือเพื่อประกอบการพิจารณา

 (2) เข้าไปในสถานที่ใด ๆ ในระหว่างพระอาทิตย์ขึ้นและพระอาทิตย์ตก หรือในเวลาทำการเพื่อตรวจสอบ หรือควบคุมเพื่อให้เป็นไปตามข้อบัญญัตินี้ ให้มีอำนาจสอบถามข้อเท็จจริงหรือเรียกหนังสือ หรือหลักฐานที่เกี่ยวข้องจากเจ้าของหรือผู้ครอบครองสถานที่นั้น

 (3) แนะนำให้เจ้าของหรือผู้ครอบครองสัตว์ปฏิบัติให้ถูกต้องตามเงื่อนไขหรือข้อบัญญัตินี้

 (4) แต่งตั้งข้าราชการหรือพนักงานเจ้าหน้าที่เพื่อให้ปฏิบัติหน้าที่ตามมาตรา 44 แห่งพระราชบัญญัติการสาธารณสุข พ.ศ. 2535 ในเขตอำนาจของ องค์การบริหารส่วนตำบลบ้านคู ในเรื่องใดหรือทุกเรื่องก็ได้

ข้อ 32 กรณีพนักงานเจ้าหน้าที่พบสัตว์ในที่หรือทางสาธารณะ ในเขตห้ามเลี้ยงหรือปล่อยสัตว์ โดยไม่ปรากฏเจ้าของและปราศจากการควบคุม ให้พนักงานเจ้าหน้าที่สามารถจับและควบคุมสัตว์ไว้ เพื่อดำเนินการตามข้อบัญญัตินี้และกฎหมายต่อไป

 ในกรณีที่เจ้าของสัตว์มาขอรับสัตว์คืนภายในกำหนด เจ้าของสัตว์เป็นผู้เสียค่าใช้จ่ายสำหรับการเลี้ยงดูสัตว์ ให้แก่องค์การบริหารส่วนตำบลบ้านคู ตามจำนวนที่จ่ายจริงด้วย

 ในกรณีที่ปรากฏว่าสัตว์ที่เจ้าพนักงานท้องถิ่นพบนั้นเป็นโรคติดต่ออันตราย อันอาจเป็นอันตรายต่อประชาชน ให้เจ้าพนักงานท้องถิ่นมีอำนาจทำลายหรือจัดการตามที่เห็นสมควรได้

**หมวด 6**

**บทกำหนดโทษ**

 ข้อ 33 ผู้ใดฝ่าฝืนข้อห้ามหรือข้อควรปฏิบัติตามข้อบัญญัตินี้ ต้องระวางโทษปรับไม่เกิน

หนึ่งพันบาท

ข้อ 3๔ ผู้ใดฝ่าฝืนหรือไม่ปฏิบัติตามข้อบัญญัตินี้ต้องระวางโทษตามที่กำหนดไว้ใน

บทกำหนดโทษแห่งพระราชบัญญัติการสาธารณสุข พ.ศ. ๒๕๓๕

|  |
| --- |
|  |

ประกาศ ณ วันที่...................................................

 (ลงนาม)

 (นายบุญชวน เม็นไธสง)

 นายกองค์การบริหารส่วนตำบลบ้านคู

 **อนุมัติ**

(ลงนาม)

(นายกันวลินทร์ เมืองแก้ว)

 นายอำเภอนาโพธิ์